মহানবী (সা) ছিলেন উম্মি। আরবি উম্মি শব্দের অর্থ নিরক্ষর। মনে রাখা দরকার যে, উম্মি আর মূর্খ কখনো এক কথা নয়। উম্মি বলা হয় এমন ব্যক্তিকে যিনি প্রচলিত পদ্ধতিতে কোনো স্কুল-কলেজ বা মাদরাসায় লেখাপড়া করেননি। মূলত এটিও মহান আল্লাহতায়ালার হিকমত যে, তিনি মহানবীকে (সা) উম্মি বা নিরক্ষর হিসেবে প্রেরণ করেছেন যাতে পবিত্র কুরআন তাঁর রচিত বলে কেউ সন্দেহ পোষণ করতে না পারে এবং দুনিয়ার কোনো মানুষ যাতে তাঁর ওপর শেষ্ঠত্বের দাবিদার হতে না পারে। তাই বলা যায়, দুনিয়ায় প্রচলিত পদ্ধতিতে লেখপড়া করেননি বলে তিনি উম্মি হলেও স্বয়ং আল্লাহ রাব্বুল আলামিন ছিলেন তাঁর সরাসরি শিক্ষক। আর তিনি ছিলেন আল্লাহতায়ালার বিশ্ববিদ্যালয়ের একজন সফল ছাত্র। আল্লাহপাকের দেয়া সে শিক্ষার আলোকেই মহানবী (সা) শিক্ষা ও জ্ঞান বুদ্ধির শীর্ষ আরোহণ করতে সক্ষম হয়েছিলেন। পবিত্র কুরআনে আল্লাহতায়ালা ইরশাদ করেন, “হে নবী! আমি আপনাকে এমন সব জ্ঞান শিক্ষা দিয়েছি যা আপনি জানতেন না এবং আপনার পূর্বপুরুষরাও জানত না।” (সূরা আন’আম : ৯২) প্রিয়নবী (সা) নিজেই ইরশাদ করেন, “আমি বিশ্বাবাসীর শিক্ষকরূপে দুনিয়ায় প্রেরিত হয়েছি।”